**Mesto Spišská Belá**

Materiál na zasadnutie mestského zastupiteľstva dňa 25. 2. 2021

K bodu č. 17

Informácia o priebežne vykonaných kontrolách hlavnej kontrolórky mesta

* Návrh na uznesenie
* Dôvodová správa
* Správa o vykonaných kontrolách

Predkladá:

Ing. Slávka Tomalová, hlavná kontrolórka

Vypracovala:

Ing. Slávka Tomalová, hlavná kontrolórka

Dátum: 16. 2. 2021

**Návrh na uznesenie:**

 Mestské zastupiteľstvo b e r i e n a v e d o m i e správu o výsledkoch kontrol.

**Dôvodová správa:**

 V zmysle ustanovenia § 18f ods. 1 písm. d), zákona č. 369/1990 Zb. o obecnom zriadení v znení neskorších predpisov, je úlohou hlavného kontrolóra predložiť správu o výsledkoch kontroly priamo mestskému zastupiteľstvu na jeho najbližšom zasadnutí.

 Kontroly boli vykonávané na základe schváleného plánu kontrolnej činnosti hlavnej kontrolórky. Dokumentácia z ukončených kontrol je k dispozícií u hlavnej kontrolórky pre potreby poslancov mestského zastupiteľstva.

 **Správa z vykonaných kontrol:**

* **kontrola zverejňovania povinných informácií, zmlúv, faktúr a objednávok v meste Spišská Belá podľa zákona č. 211/2000 Z. z. v znení neskorších predpisov**

 Mesto Spišská Belá je osobou povinnou sprístupňovať informácie podľa zákona č. 211/2000 Z. z. zákona o slobodnom prístupe k informáciám (zákon o slobode informácií) a o zmene a doplnení niektorých zákonov v znení neskorších predpisov. Pri kontrole boli preverené: uzatvorené zmluvy, vystavené objednávky a došlé a vystavené faktúry, kniha faktúr, webová stránka mesta – digitálne mesto. Na kontrolu boli vybraté obdobia jún a november 2020, preverených bolo spolu 238 zverejňovaných dodávateľských a odberateľských faktúr, 64 objednávok, 101 zmlúv.

 Mesto má zverejnené informácie v zmysle ustanovenia § 5 ods. 1 cit. zákona. Vzhľadom na zmenu Sadzobníka správnych poplatkov je potrebné zverejniť sadzobník aktuálne platný.

 Pri kontrole zverejňovania objednávok neboli zistené nedostatky, mesto zverejnilo všetky vystavené objednávky v zákonnej lehote, t. j. do 10 pracovných dní od vystavenia.

 Pri kontrole zverejňovania faktúr – dodávateľských aj odberateľských neboli zistené nedostatky, faktúry boli zverejnené v stanovenom rozsahu a v zákonnej lehote, t. j. do 30 dní odo dňa zaplatenia faktúry.

 Nedostatky boli zistené pri kontrole zverejňovania zmlúv tým, že niektoré neboli zverejnené bezodkladne po ich podpísaní. V správe som uviedla 10 konkrétnych zmlúv, ktoré boli zverejnené neskôr ako 30 dní. Takýmto konaním povinnej osoby dochádza k porušovaniu ustanovenia § 5a ods. 9 zákona o slobode informácií -  Povinne zverejňovaná zmluva, ktorá sa nezverejňuje v registri, sa zverejňuje na webovom sídle povinnej osoby, ktorá zmluvu uzatvára, a to bezodkladne po uzavretí zmluvy. V zmysle ustanovenia § 47a zákona č. 40/1964 Zb. občianskeho zákonníka v znení neskorších predpisov – povinne zverejňované zmluvy nadobúdajú účinnosť po ich zverejnení. Ak sa do troch mesiacov od podpisu zmluva nezverejní, platí, že k podpisu nedošlo.

 Mesto Spišská Belá prijme opatrenia na odstránenie nedostatkov.

* **kontrola**  **evidencie a vybavovania sťažností, petícií  a  podnetov občanov v roku 2020**

 Pri tejto kontrole neboli zistené nedostatky. Mestskému zastupiteľstvu v Spišskej Belej bola dňa 15. 4. 2020 doručená 1 petícia – za zrušenie veľkobetonárky v meste. Petícia bola prerokovávaná a boli vykonané konkrétne opatrenia na odstránenie vytýkaných nedostatkov. Mestské zastupiteľstvo petícii nevyhovelo a vykonané opatrenia vzalo na vedomie uznesením mestského zastupiteľstva č. 157/2020 zo dňa 10. 12. 2020.